Lørdag er grundlovsdag - men også dagen, hvor der præcist er et år til at næste Folketingsvalg skal afholdes. Den nordjyske klimaordfører for Venstre, Marie Bjerre, er i dagens anledning taget til Hjørring, hvor hun skal holde grundlovstale. Udefra ligner det, at alt er, som det plejer. Men så alligevel ikke helt. Valgtrommerne larmer For allerede fra morgenstunden begyndte potentielle valgtrommer at larme i Statsministeriet. - Statsministeren laver en, man kan vel godt kalde det en kovending, siger nordjyske Marie Bjerre fra Venstre under sin grundlovstale i Hjørring. Det sker, efter Statsminister Mette Frederiksen åbnede op for, at Socialdemokratiet efter næste valg kan indgå i en flerpartisregering, der kan dannes ind over midten med blå blok. En udmelding, der er kommet bag på klimaordføreren. - Jeg er noget overrasket over den udmelding, fordi Statsministeren afviste ret kategorisk i sidste valgkamp med argumentation om, at forskellene var for store, siger hun. Coronakrisen og Ukraine-krigen forener Socialdemokratiet har tidligere stået stejlt på at være en etpartiregering, men med dagens udmelding peger partiet nu i en ny retning. Ifølge den socialdemokratiske statsminister skyldes årsagen til den opsigtsvækkende udmelding blandt andet coronakrisen og krigen i Ukraine. - Med alle de kriser vi både står i, og potentielt også kigger ind i, vil jeg appellere til samarbejde - og så meget samarbejde som overhovedet muligt, sagde Mette Frederiksen søndag formiddag foran et stort presseopbud. Selvom Mette Frederiksen nu har budt både de røde og blå partier op til dans, så bliver invitationen til samarbejde ikke taget imod med udpræget begejstring. Vil du kunne se Venstre være i en regering med Socialdemokratiet? - Jeg synes, at det er fornuftigt med noget bredere samarbejde hen over midten – ligesom med det nationale kompromis – men jeg har svært ved at forestille mig, at Venstre og Socialdemokratiet skulle gå i regering sammen, fordi der er så store forskelle, svarer Marie Bjerre.

Referat:
På dagen, hvor der er præcist et år til næste Folketingsvalg skal afholdes, er Statsministeren kommet med en melding, der vækker opsigt i det nordjyske.